ದೆಹಲಿಗೆ ಸ್ಥಳಾಂತರಗೊಂಡ ಬಿಜೆಪಿ ನಾಯಕತ್ವ ಬದಲಾವಣೆ ಸರ್ಕಸ್ಸು ಕೋವಿಡ್ ಸಂಕಷ್ಟದ ನಡುವೆ, ರಾಜ್ಯದ ಜನತೆಗೆ ಮೂರು ದಿನಗಳ ಭರ್ಜರಿ ಮನರಂಜನೆ ನೀಡಿದ ಆಡಳಿತ ಪಕ್ಷ ಬಿಜೆಪಿಯ ನಾಯಕತ್ವ ಬದಲಾವಣೆಯ ಸರ್ಕಸ್, ಇದೀಗ ಬಿಜೆಪಿ ರಾಜ್ಯ ಉಸ್ತುವಾರಿ ಅರುಣ್ ಸಿಂಗ್ ಅವರು ದೆಹಲಿಗೆ ವಾಪಸ್ಸಾಗುವ ಮೂಲಕ ರಾಷ್ಟ್ರ ರಾಜಧಾನಿಗೆ ಸ್ಥಳಾಂತರವಾಗಿದೆ. ಜೂನ್ 16ರಿಂದ ಮೂರು ದಿನಗಳ ಕಾಲ ನಿರಂತರವಾಗಿ ಪಕ್ಷದ ಸಚಿವರು, ಶಾಸಕರೊಂದಿಗೆ ಸಮಾಲೋಚನೆ, ಕೋರ್ ಕಮಿಟಿ ಸಭೆ ನಡೆಸಿದ ಅರುಣ್ ಸಿಂಗ್ ದೆಹಲಿಗೆ ವಾಪಸ್ಸಾಗಿದ್ದು, ಶನಿವಾರವೇ ಪಕ್ಷದ ಅಧ್ಯಕ್ಷ ಜೆ ಪಿ ನಡ್ಡಾ ಅವರಿಗೆ ರಾಜ್ಯ ಬಿಜೆಪಿಯ ಸದ್ಯದ ನಾಯಕತ್ವ ಬದಲಾವಣೆ ಬಿಕ್ಕಟ್ಟು ಕುರಿತ ತಮ್ಮ ವರದಿಯನ್ನು ಒಪ್ಪಿಸಲಿದ್ದಾರೆ. ಮುಖ್ಯವಾಗಿ ನಾಯಕತ್ವ ಬದಲಾವಣೆಯ ಪರವಾಗಿರುವವರು, ನಾಯಕತ್ವ ಬದಲಾವಣೆಯ ವಿರುದ್ಧ ಇರುವವರು ಮತ್ತು ಈ ವಿಷಯದಲ್ಲಿ ತಟಸ್ಥವಾಗಿದ್ದು, ಪಕ್ಷ ಮತ್ತು ಸಂಘಟನೆಯ ನಿಷ್ಠೆ ವ್ಯಕ್ತಪಡಿಸಿರುವವರ ಜೊತೆಗಿನ ತಮ್ಮ ಸಭೆ ಮತ್ತು ವೈಯಕ್ತಿಕ ಸಮಾಲೋಚನೆಯ ವೇಳೆ ವ್ಯಕ್ತವಾಗಿರುವ ಅಭಿಪ್ರಾಯಗಳನ್ನು ವರಿಷ್ಠರ ಗಮನಕ್ಕೆ ತರಲಿದ್ದಾರೆ. ಆ ಅಭಿಪ್ರಾಯಗಳನ್ನು ಅವಲೋಕಿಸಿದ ಬಳಿಕ ವರಿಷ್ಠರು ನಾಯಕತ್ವ ಬದಲಾವಣೆಯ ವಿವಾದಕ್ಕೆ ಮುಂದಿನ ವಾರದ ಹೊತ್ತಿಗೆ ತೆರೆ ಎಳೆಯಬಹುದು ಎನ್ನಲಾಗಿದೆ. ಮುಖ್ಯವಾಗಿ ನಾಯಕತ್ವ ಬದಲಾವಣೆಯ ವಿಷಯದಲ್ಲಿ ಪಕ್ಷದ ಮತ್ತು ಸರ್ಕಾರದ ವಿರುದ್ಧ ಯಾರೂ ಬಹಿರಂಗ ಹೇಳಿಕೆ ನೀಡಬಾರದು ಮತ್ತು ಈಗಾಗಲೇ ಅಂತಹ ಹೇಳಿಕೆಗಳನ್ನು ನೀಡಿ ಪಕ್ಷ ಮತ್ತು ಸರ್ಕಾರದ ವರ್ಚಸ್ಸಿಗೆ ಧಕ್ಕೆ ತಂದವರ ವಿರುದ್ಧ ಪಕ್ಷ ಬಿಗಿ ಕ್ರಮಕೈಗೊಳ್ಳಲಿದೆ ಎಂದು ಅರುಣ್ ಸಿಂಗ್ ದೆಹಲಿಗೆ ವಾಪಸ್ಸಾಗುವ ಮುನ್ನ ಖಡಕ್ ಎಚ್ಚರಿಕೆ ನೀಡಿದ್ದಾರೆ. ಆದರೆ, ಮತ್ತೊಂದು ಕಡೆ, ಸ್ವತಃ ಅರುಣ್ ಸಿಂಗ್ ವಿರುದ್ದವೇ ಯಡಿಯೂರಪ್ಪ ವಿರೋಧಿ ಬಣ ಬಂಡೆದ್ದಿದ್ದು, ಅವರಿಂದ ನಾಯಕತ್ವ ಬಿಕ್ಕಟ್ಟು ನಿಷ್ಪಕ್ಷಪಾತವಾಗಿ ಬಗೆಹರಿಯದು. ಹಾಗಾಗಿ, ನೇರವಾಗಿ ದೆಹಲಿಗೇ ಹೋಗಿ ವರಿಷ್ಠರನ್ನು ಭೇಟಿ ಮಾಡಿ ನಾಯಕತ್ವ ಬದಲಾವಣೆಯ ತಮ್ಮ ವಾದಕ್ಕೆ ಸೂಕ್ತ ಕಾರಣಗಳನ್ನು ನೀಡಲು ನಿರ್ಧರಿಸಿದ್ದಾರೆ ಎಂದು ಹೇಳಲಾಗುತ್ತಿದ್ದು, ಮುಂದಿನ ಒಂದೆರಡು ದಿನಗಳಲ್ಲಿ ಬಹುತೇಕ ಯಡಿಯೂರಪ್ಪ ವಿರೋಧಿ ಬಣ ದೆಹಲಿಗೆ ತೆರಳಬಹುದು ಎನ್ನಲಾಗಿದೆ. ಈ ನಡುವೆ, ತಟಸ್ಥ ಗುಂಪಿನ ಶಾಸಕರು ಅರುಣ್ ಸಿಂಗ್ ಎದುರು ನಾಯಕತ್ವ ಬದಲಾವಣೆಯ ವಿಷಯದಲ್ಲಿ ಪಕ್ಷದ ವರಿಷ್ಠರ ತೀರ್ಮಾನಕ್ಕೆ ಬದ್ಧ ಎಂದಿದ್ದರೂ, ವಾಸ್ತವವಾಗಿ ಅರುಣ್ ಸಿಂಗ್ ಅವರು ಬೆಂಗಳೂರಿಗೆ ಬರುವ ಮುಂಚೆಯೇ ನಾಯಕತ್ವ ಬದಲಾವಣೆ ಇಲ್ಲ ಎಂಬ ಹೇಳಿಕೆ ನೀಡಿ ಬಂದಿರುವುದರಿಂದಾಗಿ, ಅವರಿಂದ ಸದ್ಯದ ಬಿಕ್ಕಟ್ಟು ಬಗೆಹರಿಯದು ಎಂಬ ತೀರ್ಮಾನಕ್ಕೆ ಬಂದ ಆ ಬಣ ತಮ್ಮ ಅಭಿಪ್ರಾಯಗಳನ್ನು ನೇರವಾಗಿ ಪಕ್ಷದ ವರಿಷ್ಠರಿಗೆ ತಲುಪಿಸಲು ತೀರ್ಮಾನಿಸಿದೆ ಎಂಬ ಮಾತೂ ಇದೆ. ಹಾಗಾಗಿ, ಅರುಣ್ ಸಿಂಗ್ ಅವರ ಬಗ್ಗೆ ಯಡಿಯೂರಪ್ಪ ವಿರೋಧಿ ಬಣ ಮತ್ತು ಪಕ್ಷ ಮತ್ತು ಸಿದ್ಧಾಂತನಿಷ್ಠ ತಟಸ್ಥ ಬಣಗಳೆರಡೂ ಅವಿಶ್ವಾಸ ವ್ಯಕ್ತಪಡಿಸಿದ್ದು, ಅವರ ಮೇಲೆ ನಂಬಿಕೆ ಕಳೆದುಕೊಂಡಿವೆ. ಹಾಗಾಗಿ, ಮೂರು ದಿನಗಳ ಕಾಲ ಅರುಣ್ ಸಿಂಗ್ ನಡೆಸಿದ ಸಮಾಲೋಚನೆ ಮತ್ತು ಸಭೆಗಳು ಇದೀಗ ಸುಮ್ಮನೆ ಮಾಧ್ಯಮಗಳ ಕಣ್ಣೊರೆಸುವ ಸರ್ಕಸ್ಸಿನಂತಾಗಿವೆ. ವಾಸ್ತವವಾಗಿ ಈ ಸಭೆ ಸಮಾಲೋಚನೆಗಳನ್ನು ಮೀರಿ ನಾಯಕತ್ವ ಬದಲಾವಣೆಯ ವಿಷಯ ದೆಹಲಿಯ ವರಿಷ್ಠರಿಗೆ ತಲುಪಬೇಕಾದ ಮಾರ್ಗದಲ್ಲಿ ಈಗಾಗಲೇ ತಲುಪಿದೆ ಎಂಬ ಮಾತೂ ಕೇಳಿಬರುತ್ತಿದೆ. ಮತ್ತೊಂದು ಕಡೆ ತಮ್ಮ ವಿರೋಧಿ ಬಣ ರಾಜ್ಯ ಉಸ್ತುವಾರಿ ಅರುಣ್ ಸಿಂಗ್ ಅವರನ್ನು ಬೈಪಾಸ್ ಮಾಡಿ ತಮ್ಮನ್ನು ಸಿಎಂ ಕುರ್ಚಿಯಿಂದ ಕೆಳಗಿಳಿಸುವ ನಿರಂತರ ಯತ್ನಗಳನ್ನು ಮುಂದುವರಿಸಲು ತೀರ್ಮಾನಿಸಿದೆ ಎಂಬ ಸುಳಿವು ಅರಿತಿರುವ ಸಿಎಂ ಯಡಿಯೂರಪ್ಪ, ತಮ್ಮ ನಾಯಕತ್ವ, ಆಡಳಿತದ ವಿರುದ್ಧ ದೂರು ಹೊತ್ತು ದೆಹಲಿಗೆ ಬರುವ ಪಕ್ಷದ ಶಾಸಕರು ಮತ್ತು ಸಚಿವರನ್ನು ಭೇಟಿಯಾಗಲು ವರಿಷ್ಠರು ನಿರಾಕರಿಸಬೇಕು. ಆ ಮೂಲಕ ಅಂತಹ ದೂರು ಹೊತ್ತು ಯಾರೂ ದೆಹಲಿಗೆ ಬರಬೇಡಿ ಎಂಬ ಎಚ್ಚರಿಕೆ ನೀಡಬೇಕು ಎಂದು ಕೋರ್ ಕಮಿಟಿ ಸಭೆಯಲ್ಲೇ ಹೇಳಿದ್ದಾರೆ. ಪಕ್ಷದ ಕೆಲವು ಶಾಸಕರು, ಸಚಿವರು ಪದೇಪದೆ ದೆಹಲಿಗೆ ಹೋಗಿ ಗೊಂದಲ ಸೃಷ್ಟಿಸುತ್ತಿದ್ದಾರೆ. ಅವರಿಗೆ ದೆಹಲಿ ಯಾತ್ರೆ ಮಾಡುವುದು, ನಂತರ ಹೇಳಿಕೆಗಳನ್ನು ನೀಡಿ ಗೊಂದಲ ಸೃಷ್ಟಿಸುವುದು ರೂಢಿಯಾಗಿದೆ. ವರಿಷ್ಠರು ಅಂತಹವರನ್ನು ಭೇಟಿಯಾಗಲು ನಿರಾಕರಿಸಿದರೆ, ದೂರು ಹೊತ್ತು ಇಲ್ಲಿಗೆ ಬರಬೇಡಿ ಎಂದು ಖಡಾಖಂಡಿತವಾಗಿ ಹೇಳಿದರೆ, ಎಲ್ಲಾ ಗೊಂದಲಗಳು ತಾನಾಗಿಯೇ ನಿಲ್ಲುತ್ತವೆ ಎಂದು ಯಡಿಯೂರಪ್ಪ ಕೋರ್ ಕಮಿಟಿ ಸಭೆಯಲ್ಲಿ ಹೇಳಿರುವುದರ ಮರ್ಮ ಕೂಡ, ಅರುಣ್ ಸಿಂಗ್ ಬೈಪಾಸ್ ಮಾಡಿ ದೆಹಲಿಯ ವರಿಷ್ಠರನ್ನು ನೇರವಾಗಿ ಭೇಟಿಮಾಡಲು ಯೋಜಿಸಿರುವ ಪಕ್ಷದ ಬಹುಸಂಖ್ಯಾತ ಶಾಸಕರಿಗೆ ತಡೆಯೊಡ್ಡುವುದೇ ಆಗಿದೆ. ಆದರೆ, ಈಗಾಗಲೇ ಯಡಿಯೂರಪ್ಪ ವಿರೋಧಿ ಬಣದ ಗಾಡ್ ಫಾದರ್ ಆಗಿ ದೆಹಲಿಯಲ್ಲಿರುವ ರಾಜ್ಯ ಮೂಲದ ನಾಯಕರು ಇಂತಹ ತಂತ್ರಗಾರಿಕೆಗೆ ಪ್ರತಿತಂತ್ರ ಹೆಣೆಯದೇ ಇರಲಾರರು. ಹಾಗಾಗಿ ಬಹುಶಃ ಒಂದೆರಡು ದಿನಗಳಲ್ಲಿ ರಾಜ್ಯ ಬಿಜೆಪಿಯ ನಾಯಕತ್ವ ಬದಲಾವಣೆಯ ಸರ್ಕಸ್ಸು ದೆಹಲಿಗೆ ಸ್ಥಳಾಂತರವಾಗಲಿದೆ ಎಂದು ಮೂಲಗಳು ತಿಳಿಸಿವೆ. ಈ ನಡುವೆ, ಯಡಿಯೂರಪ್ಪ ಅವರನ್ನು ಬದಲಾಯಿಸುವುದು ಬಹುತೇಕ ಖಚಿತವಾಗಿದ್ದು, ಅರುಣ್ ಸಿಂಗ್ ರಾಜ್ಯದಲ್ಲಿ ಹೇಳಿರುವುದಕ್ಕಿಂತ ತದ್ವಿರುದ್ಧ ಬೆಳವಣಿಗೆಗಳು ದೆಹಲಿ ಮಟ್ಟದಲ್ಲಿ ನಡೆದಿವೆ. ಈಗಾಗಲೇ ಯಡಿಯೂರಪ್ಪ ಅವರನ್ನು ಆಂಧ್ರಪ್ರದೇಶದ ರಾಜ್ಯಪಾಲರಾಗಿ ನೇಮಕ ಮಾಡಲು ತೀರ್ಮಾನಿಸಿದ್ದಾರೆ. ಆಂಧ್ರದ ಹಾಲಿ ರಾಜ್ಯಪಾಲರ ವಿಶ್ವಭೂಷಣ್ ಅವರ ಅವಧಿ ಜುಲೈ 23ಕ್ಕೆ ಅಂತ್ಯವಾಗಲಿದ್ದು, ಅವರ ಸ್ಥಾನಕ್ಕೆ ಯಡಿಯೂರಪ್ಪ ಅವರನ್ನು ನೇಮಕ ಮಾಡಲು ಬಿಜೆಪಿ ವರಿಷ್ಠರು ತೀರ್ಮಾನಿಸಿದ್ದಾರೆ. ಹಾಗಾಗಿ, ಪಕ್ಷದ ರಾಷ್ಟ್ರೀಯ ಕೋರ್ ಕಮಿಟಿ ಸಭೆಯ ಹೊತ್ತಿಗೆ ಈ ವಿಷಯದಲ್ಲಿ ಘೋಷಣೆ ಹೊರಬೀಳಬಹುದು ಎಂದೂ ಹೇಳಲಾಗುತ್ತಿದೆ. ಒಟ್ಟಾರೆ, ಈ ಬೆಳವಣಿಗೆಗಳ ನಡುವೆ, ರಾಜ್ಯ ಬಿಜೆಪಿ ಉಸ್ತುವಾರಿ ಅರುಣ್ ಸಿಂಗ್ ಅವರ ಮೂರು ದಿನಗಳ ಭೇಟಿ, ನಾಯಕತ್ವ ಬದಲಾವಣೆಯ ವಿಷಯದಲ್ಲಿ ಕೇವಲ ಮಾಧ್ಯಮಗಳ ಮುಂದೆ ಪಕ್ಷದ ಆಂತರಿಕ ಪ್ರಜಾತಂತ್ರ, ಶಿಸ್ತು ಮುಂತಾದವನ್ನು ಬಿಂಬಿಸುವ ಯತ್ನವಷ್ಟೇ. ವಾಸ್ತವವಾಗಿ ನಾಯಕತ್ವ ಬದಲಾವಣೆ, ಸಚಿವ ಸಂಪುಟ ಪುನರ್ ರಚನೆ ಸೇರಿದಂತೆ ಪ್ರಮುಖ ವಿಷಯಗಳಲ್ಲಿ ವರಿಷ್ಠರ ಮಟ್ಟದಲ್ಲಿ ಈಗಾಗಲೇ ಎಲ್ಲಾ ನಿರ್ಣಯಗಳು ಆಗಿಹೋಗಿವೆ ಎನ್ನಲಾಗುತ್ತಿದ್ದು, ಅರುಣ್ ಸಿಂಗ್ ಅವರು ವರಿಷ್ಠರಿಗೆ ನೀಡುವ ವರದಿ ಎಷ್ಟರಮಟ್ಟಿಗೆ ರಾಜ್ಯ ಬಿಜೆಪಿಯ ಬಿಕ್ಕಟ್ಟನ್ನು ಪರಿಹರಿಸುತ್ತದೆ ಮತ್ತು ಎಷ್ಟು ಶೀರ್ಘವಾಗಿ ವರಿಷ್ಠರು ನಿರ್ಧರಿಸುತ್ತಾರೆ ಎಂಬುದು ಕುತೂಹಲ ಹುಟ್ಟಿಸಿದೆ. The post ದೆಹಲಿಗೆ ಸ್ಥಳಾಂತರಗೊಂಡ ಬಿಜೆಪಿ ನಾಯಕತ್ವ ಬದಲಾವಣೆ ಸರ್ಕಸ್ಸು appeared first on Pratidhvani.